Den mand, der dræbte en 85-årig kvinde i Aalborg, kan muligvis optræde på privates fotos.

I forsøget på at opklare drabet på en 85-årig kvinde i Aalborg kom politiet fredag med en usædvanlig appel til offentligheden om hjælp. Alle, der har taget fotos i området ved Kastetvej 33 i Aalborg lørdag den 26. maj sidst på eftermiddagen og om aftenen, opfordres til at indsende disse til politiets efterforskere i Nordjyllands Politi. I ejendommen bor ældre mennesker, og den 85-årige Gerda Møller blev knivdræbt i sin leglighed den dag mellem klokken 17 og 21. Politiet har beskrevet drabet som bestialsk. Mange mennesker på gaden den dag Netop den 26. maj var der mange mennesker på gaden, fordi der havde været karneval. - Mange mennesker tager billeder af sig selv og hinanden med deres mobiltelefon, og det kan jo være, at gerningsmanden har stået i baggrunden, siger efterforskningsleder Frank Olsen i Nordjyllands Politi i et Ritzautelegram. - Det er et naturligt led i at indsamle mulig information og dokumentation, siger han om efterlysningen af fotos. Mulig gerningsmand begik indbrud Som mulig gerningsmand efterlyses en ung mand mellem 15 og 25 år. Han har hvid hud, brune øjne og mørkt eller brunt hår. Forud for drabet var Gerda Møller og hendes veninde på spadseretur i området omkring Kastetvej. Veninden lagde mærke til den unge mand, der brød i hendes lejlighed, da hun skulle lave mad.